Gauteng-motoris op M2 beroof; sewe vas | Maroela Media
Sewe mense is Woensdag in hegtenis geneem nadat hulle in Mei ŉ motoris op die M2-hoofweg in Gauteng beroof het.
Brig. Hangwani Mulaudzi, woordvoerder van die Valke, het gesê die verdagtes is in Midrand, Alexandra en Ga-Rankuwa vasgetrek. “Hulle het na bewering in Mei ŉ motoris wat saam met sy suster en vrou in die motor was op die hoofweg beroof,” het Mulaudzi gesê.
“Die verdagtes het in ŉ wit sedan gery en voor die man se motor ingeswaai. Een verdagte het ŉ vuurwapen op die insittendes gerig en hulle beveel om uit die motor uit te klim. Hulle is aangesê om op die grond te lê terwyl sy makkers die slagoffers van drie iPhone-selfone en R3 000 kontant beroof het.”
Volgens Mulaudzi het die Valke op ŉ Porsche-horlosie en ŉ ongelisensieerde vuurwapen beslag gelê. “Die verdagtes sal binnekort op ŉ aanklag van roof in die hof verskyn.”
Wat van die rig van ‘n vuurwapen en gewapende roof by die klagstaat te voeg?